OPPDRAG SAMISK NASJONALDAG

Hentet fra ressursheftet «Markering av samisk nasjonaldag med barn og unge i menigheten», utgitt av Samisk kirkeråd, 2016

Mange arrangerer Tårnagenthelg i februar, og da kan det passe fint å markere samisk nasjonaldag som feires 6. februar.

# Samisk nasjonaldags-markering med tårnagenter

Med denne aldersgruppa kan markeringen av samefolkets dag gjerne både være teoretisk og praktisk.

## Teoretisk

Barn kan gjerne få møte historien om Elsa Laula Renberg , som er en spennende fortelling for barn. Historien har både vært dramatisert som teater og fortalt gjennom bøker og andre muntlige kilder. Elsa Laula Renberg kalles blant annet samenes Jeanne d’Arc, og var en tydelig forkjemper for samenes rettigheter.

I tillegg er språk et fint tema å snakke om. Vi har flere offisielle språk i Norge, og samisk betegnes ofte bare som samisk. Salmene i salmeboka kan være en fin inngangsport til samtale om språk.

Alle kan prøve på å synge på samisk, slik man i mange barnekor synger på mange andre språk.

## Salmer som kan synges

Samefolkets sang, N 13 758. Sangen finnes på alle tre offisielle samiske språk og på norsk i salmeboka.

* Nordsamisk: Várrečohkain várdán / Høgt oppunder fjellet N 13 306
* Sørsamisk: Aarehke biejjie / Morgon mellom fjella N 13 796
* Tjaebpies iehkedsbiejjie /Fager kveldssol smiler N 13 817
* Lulesamisk: Májnnut Hærráv / Lovsyng Gud N 13 370

## Film

Bruk søkefunksjonen på nrk.no, eller se etter linker i ressursbanken.no

* ieZár (selfie), 12 ulike nordsamiske barn forteller om seg og sitt liv
* Laara jih Leisa, Serie om to sørsamiske barn

## På nett

Åpne opp siden på osko.no som handler om 6. februar

## Håndarbeid

Duodji/duedtie/samisk handarbeid kan prøves.

Barna kan for eksempel flette armbånd og nøkkelring i noen av de tradisjonelle samiske fargene.



## Aktivitetsark

I ressursen «Markering av samisk nasjonaldag» i Ressursbanken.no finnes kopieringsorginaler som kan skrives ut, med oppgaver som skal gjennomføres.

# Bakgrunn for feiringen av 6.februar som samenes nasjonaldag

I dag bor det samer i hele Norge, i alle landets bispedømmer. I samtale omkring samenes nasjonaldag er det noe som ofte går igjen, og spørsmålet omkring nasjon, stat og etnisitet kommer opp. Kirka har et særlig ansvar for å være redelig i sin kommunikasjon til barn og unge.

Vi bruker begrepet nasjon, som ikke er et landområde, slik mange i dag bruker begrepet. Nasjon og folk er det samme, mens stat og land er noe annet. Samer har ikke eget land, men er et folk, en nasjon, som bor i et landområde som strekker seg over flere stater. Dette landområdet kalles Sápmi / Sábme / Saemie. Derfor kan samene feire nasjonaldag, og denne dagen feires både av samer og andre i hele norden.

Med statsdannelsen ble samene utsatt for en hardhendt fornorskningspolitikk fra både kirke og stat. Kirken og dens misjonærer hadde da i årevis kjempet for å fjerne den opprinnelige samiske religionen. Den samiske kristendommen som hadde utviklet seg, ble i liten grad anerkjent. I skolene måtte barna lære kristendom på norsk. Fra 1848 ble det lovbestemt at samisk språk skiftes ut med norsk og fra 1888 var samisk kun hjelpespråk i kristendomsundervisningen. I 1902 bestemte Stortinget at kun statsborgere som kunne snakke norsk og som brukte norsk til daglig, kunne få kjøpe jord som måtte ha et norsk navn.

Det var ikke før 1970-årene at samene vant fram med sitt syn om at staten Norge måtte anerkjenne samenes likeverdige rettigheter som urfolk. Resultatet ble en endring av den norske stats langvarige fornorskningspolitikk. Grunnloven sier etter dette at staten skal legge forholdene til rette for at samene skal kunne utvikle sitt eget språk, sin kultur og sitt samfunnsliv. Sametinget i Norge etablert for å sikre samisk selvrepresentasjon og selvbestemmelse. Sametinget i Norge ble åpnet i 1989.

## Samisk nasjonaldag i trosopplæringen

Den norske kirkes planverk for trosopplæring *Gud gir—Vi deler* vektlegger en inkluderende opplæring. Målet er å skape likeverdighet mellom verdens urfolk og andre folk i alle land, også i de landene der urfolk bor.

I FNs barnekonvensjon er det nedfelt at alle barn i land der det bor urfolk, skal kunne lære om landets urfolk, for å skape mer likeverdighet mellom folkene.

Barn i hele landet skal møte særtrekk ved samisk kirkeliv, uansett om de er samer eller ei. Dette benevnes som en del av vårt felles tradisjonsgods som alle bør ta del i. *Gud gir—Vi deler* nevner også menighetenes ansvar for å sikre at også samiske barn og unge opplever en likeverdig kirke. Dette må skje i hvert enkelt barns menighet.

Markering av 6. februar med samme selvfølgelighet som man i kirken markerer grunnlovsdagen 17.mai, er en måte å arbeide med likeverdighet i praksis. Likeverd og rettferd er en av punktene i trosopplæringsplanens del om livstolkning og livsmestring. Å snakke om likeverd med barn og unge må også gi gjenlyd i kirkas egen praksis.

Det er flere minoritetsgrupper i Norge, men samene har som urfolk et særskilt vern, og kirka har et særlig ansvar for å skape likeverdig kirkeliv for det samiske folket, også for de samene som ikke snakker et av de samiske språkene.